
ПРОТОКОЛ ОТ ПРОВЕДЕНО

 ПУБЛИЧНО ОБСЪЖДАНЕ НА ПРОЕКТА НА 

БЮДЖЕТ НА ОБЩИНА ЗЛАТОГРАД ЗА 2022 г.
На 30.03.2022 г. (сряда), от 16,30 часа, в заседателната зала, на втория етаж, в сградата на Общинска администрация – Златоград се проведе публично обсъждане на Проекта на бюджет на Община Златоград за 2022 г.
Г-н Янчев откри публичното обсъждане, като благодари на всички присъстващи за отделеното време, за да се запознаят какво се предвижда в бюджета на Община Златоград през 2022 г. 
Г-н Янчев започна с това, че поканата за публичното обсъждане е публикувана на интернет страницата на Община Златоград, споделена е в социалните мрежи, както и обявена, чрез местната кабелна телевизия „Сателит“ ТМ. 
Предложи дневния ред да протече, като първо бъде представен Проекта на бюджет на Община Златоград за 2022 г. и Проекта на инвестиционната програма за капиталови разходи за 2022 г., след това Проекта на годишна програма за управление и разпореждане с имотите – общинска собственост в Община Златоград през 2022 г. 
Допълни, че това ще бъде първият бюджет, който е съставен и ще бъде изпълняван в условията на политико-икономическа и здравна криза. Повишаване на цените на електроенергията и цените на материалите са два фактора, които поставят общината в една много деликатна ситуация, не само при съставянето на бюджета, но при изпълнението му. Бюджета е съставен в условията на трудно прогнозируема среда.
Г-н Янчев продължи с представяне на приоритетите и целите на бюджет 2022г. И през 2022 г. финансова стабилност на общината остава основен приоритет. Г-н Янчев изрази надежда, че въпреки кризата, общината ще успее да създаде условия за развитие чрез реализацията на заложените обекти. Добави, че въпреки икономическите и здравните предизвикателства, целите и приоритетите се запазват, остават непроменени, а те са:

· финансова стабилност на общината - запазване на бюджетна устойчивост, балансиран бюджет. Уточни, че предложеният проект на бюджет е реален и изпълним, няма завишени приходи;
· политика насочена към нуждите и потребностите на гражданите на общината, която да превърне общината в по-добро място за живеене;

· продължаване на усилията за успешно усвояване на средствата от Европейския съюз.                                       

Г-н Янчев допълни, че общината има проекти, които ще бъдат довършени пред следващите няколко месеца на тази година, проекти, които са с европейско финансиране.
Г-н Янчев продължи с това, че предизвикателствата, пред които е изправена общината през тази година са:

· Икономическата криза и инфлацията, която влияе върху живота на всички;
· Изпълнение на приходната част в трудно предвидима среда;
· Продължаващо нарастване на цените на енергоносителите;

· Застой в строителството 
Непрекъснатото повишаване на цените на строителните материали до голяма степен се отразява негативно върху реализацията на обектите. Продължи с това, че вече има проблеми със стартиралите обекти, не може да бъдат започнати и новите строителства с нови обекти, заради това, че не може да се предвиди какво ще се случи с цените на материалите и суровините. 

Г-н Янчев представи няколко акцента по отношение на приходите. Акцентира върху това, че бюджета е разработен и ще се изпълнява при запазване на данъчната тежест, с цел да няма допълнително натоварване за гражданите и бизнеса. Община Златоград е предприела мерки за повишаване събираемостта на приходите и те вече дават своя резултат. Г-н Янчев сподели, че от 01.04.2022 година отпадат таксите за детските градини и детски ясли, като това е съобразено в бюджета за 2022 г.
По отношение на разходите, г-н Янчев уточни, че стремежът е насочен към запазване обема и качеството на предоставяните публични услуги – от детски градини, училища, социални услуги и др., повишаване качеството на управление на отпадъците, подобряване и благоустрояване на общинската инфраструктура – приоритет, които ще продължава да се изпълнява, уличното осветление и др. Г-н Янчев допълни, че в много общини е въведен режим на тока, докато в Община Златоград няма режим на тока към момента.
За поредна година Община Златоград продължава практиката на предоставяне на помощи по решение на Общински съвет. В бюджета на Община Златоград са предвидени средства в размер на 97 хил.лв. за субсидиране на дейности с местно значение – помощи за лечение по решение на Общински съвет – 6 000 лв., помощи за асистирана репродукция процедури „Ин витро“ – 6 000 лв., помощи за клубове на пенсионера и НПО – 6 000 лв., субсидия и капиталов трансфер за общинската болница – 60 000 лв., субсидия за спортни клубове - 9 000 лв., субсидии за църковното и мюсюлманското настоятелство – 10 000 лв., по 5 000 лв. за двете настоятелства.
Г-н Янчев продължи представянето си с това, че през 2022 г. Община Златоград има намерение да поеме дългосрочен дълг за реализацията на три важни проекта:

1. За одобрен проект „Изграждане на паркова среда за широко обществено ползване“ по Програма за развитие на селските райони, за този проект общината има намерение да вземе дългосрочен дълг, от Фонд ФЛАГ в размер на 141 800 лв., за осигуряване на съфинансиране за проекта;

2. За проект „Благоустрояване и изграждане на парк в гр.Златоград“, общината ще кандидатства за безвъзмездна финансова помощ в размер на 207 000 лв. по Програма за развитие на селските райони 2014-2020 г., като за реализацията на целия проект е необходимо Община Златоград да осигури съфинансиране в размер на 456 147 лв., чрез  кандидатстване за дългосрочен кредит пред Фонд ФЛАГ. 
3. За проект „Изграждане на кооперативен пазар в гр.Златоград“ общината ще кандидатства за отпускане на кредит в размер на 1 625 000 лв. Целия кредит няма да се усвои през 2022 г., за 2022 година е заложено усвояване от кредита  в размер на 473 430 лв.
Г-н Янчев приключи изказването си, като отново акцентира, че годишните цели и приоритети се запазват спрямо миналите години, общината ще се стреми за запази финансовата стабилност и да се постигне по-висока ефективност на бюджетните разходи, да поддържа и благоустроява общинската инфраструктура, да се създадат условия за повишаване на инвестиционната привлекателност и заетостта в общината и оползотворяване на средствата от Европейския съюз. По отношение на изграждането на геотермалната отоплителна система, г-н Янчев уточни, че това е един много важен приоритет, заложен в 2022 г., за който в бюджета за тази година се предвижда актуализиране на работните проекти. Приоритет на държавата за поредна година са образованието, социалните услуги и здравеопазването. Тези приоритети са залегнали и в бюджета на община Златоград за 2022 г., като целта е да създават и развиват качествени образователни, социални и здравни услуги. Приоритет за 2022 г. е  и повишаване качеството на административните услуги – най вече предоставянето на електронни услуги.
Даде думата на г-жа Мангарудова да представи по-подробно параметрите на бюджета на Община Златоград за 2022 г.

   Г-жа Мангарудова започна с това, че основните параметри, които са залегнали в бюджета са съобразени с целите и приоритетите на общината за 2022 г.,  залегнали в стратегическите документи на общината и при спазване на разпоредбите на Закона за публичните финанси, Закона за държавния бюджет на Република България за 2022 г., който е обнародван в Държавен вестник на 04.03.2022 г., Постановлението на Министерски съвет за изпълнението на държавния бюджет за 2022 г. - № 31 от 17.03.2022 г. и указание на Министерство на финансите, което дава основните принципи и насоки за съставяне, изпълнението и отчитането на бюджетите на общините. Поради по-късното приемане на Закона за държавния бюджет на Република България за 2022 г., общинския бюджет се представя също по-късно – в края на месец март.
Обърна внимание на това, че правителството планира актуализация на държавния бюджет още през м.юни тази година, което неминуемо ще окаже влияние  върху общинските бюджети и е възможно да се появи необходимост от актуализация и на общинските бюджет през годината.

Бюджетът на Община Златоград, който е разработен и ще бъде внесен в Общински съвет Златоград е в размер на 16 521 195 лв.
Г-жа Мангарудова продължи с представяне на приходната част на общинският бюджет по основни бюджетни раздели:
- субсидии и трансфери от ЦБ, определени със ЗДБРБ за 2022 г.-10 704 093 лв.;
- собствени приходи – 1 835 976 лв., 

- трансфери между бюджети – обясни, че в този раздел се отразени отчисленията по чл.64 от Закона за управление на отпадъците, които за 2022 г. са в размер на  137 410 лв., съгласно приетата план - сметка на разходите по чистотата за 2022 г.

- трансфери между бюджети и сметки за средства от ЕС - са отразени средствата за осигуряване на съфинансиране по проекти, които ще се изпълняват през годината и са включени в Индикативния разчет за сметките за средствата от Европейския съюз през 2022 г. 
- временни безлихвени заеми - представляващи предоставени/възстановени в бюджета суми на/от сметките за средства от Европейския съюз, за реализиране на проекти по оперативни програми. 

- операции с финансови активи и пасиви – В този раздел се посочват очакваните през годината усвоявания по вече сключени договори за кредити, както и очакваните плащания (погашения по главници)по тях. Съгласно чл.84, ал.1, т.6 от ЗПФ, в бюджета се разчитат и намеренията за поемане на нов дълг. В този раздел се включват и преходните остатъци от предходната година. Преходния остатък от 2021 г. е в размер на 3 764 537 лв. в т.ч. от държавни дейности – 772 098 лв., включващ и преходните остатъци на училищата и детските градини и 2 992 439 лв. в местни дейности, които е изцяло с целеви характер.
Чрез графика бе нагледно представено, каква е структурата на приходите през 2022 г., като субсидиите и трансферите за държавни дейности заемат 69 % от общо приходите, субсидиите и трансферите за местни дейности – 16 %, а собствените приходи – 15 %. Субсидиите и трансферите от Държавния бюджет са субсидия за делегираните от държавата дейности – 8 674 573 лв., изравнителна субсидия за финансиране на местни дейности – 1 188 600 лв., трансфери за зимно поддържане и снегопочистване на общинските пътища – 199 500 лв., целева субсидия за капиталови разходи – 652 900 лв. Общо субсидиите и трансферите за местни дейности са 2 041 000 лв.
Продължи с представянето на собствените приходи, като уточни, че данъчните приходи  включват 6 вида данък, които не са променяни от доста време, като например Данък върху недвижимите имоти, който не е променян от 2008 г. Собствени приходи са и неданъчните приходи, които включват приходи от собственост, които са обвързани с Годишната програма за управление и разпореждане с имоти общинска собственост за 2022 г., общински такси по Наредба № 8 на Общински съвет – Златоград,  в т.ч. такса битови отпадъци, приходи от концесии и др. Акцентира върху това, че не се променя данъчната тежест за гражданите и юридическите лица, а се предприемат мерки за повишаване на събираемостта за достигане на заложените приходи.
Г-жа Мангарудова продължи с представяне на разходната част на бюджета на Община Златоград за 2022 г.  Разходната част на общинския бюджет, включва за делегирани от държавата дейности, разходи за местни дейности и разходи, държавни дейности, дофинансирани с местни приходи. Разходите за делегираните от държавата дейности са 9 407 050 лв., в т.ч. финансирани от обща субсидия за делегираните от държавата дейности, определена с чл.51 от ЗДБРБ за 2022 г., преходен остатък и собствени приходи на второстепенните разпоредители с бюджет. Планираните разходи за местни дейности са в размер на 6 753 630 лв., в т.ч. дофинансиране на делегираните от държавата дейности - 360 515 лв. В местните дейности са разчетени и отнасящите се взаимоотношения с Централния бюджет, съгласно чл. 51 от Закона за държавния бюджет на Република България за 2022 година в размер на 2 041 000 лв. Бе направен сравнителен анализ на разходите по дейности, спрямо предходната 2021 година. 
Чрез подробен нагледен материал – таблици и графики, г-жа Мангарудова представи разходите по функции, както и техния относителен дял спрямо общо разходите по бюджета. Продължи с представяне на основните акценти на разходите по функции, като уточни, че средствата за функция „Образование“ са в размер на 6 361 667 лв. и представляват 38,5  % от проектобюджета на общината за 2022 г. Тези разходи заемат най-голям дял от общо заложените разходи в бюджета на общината за 2022 г. Считано от 01.04.2021г. отпадат таксите за ползване на детски градини и детски ясли, като в тази връзка са въведени нови стандарти  - норматив за издръжка на дете в детската градина в размер на 650 лв. и норматив за издръжка на дете в детска ясла в размер на 1 125 лв. за дете. 
С общински приходи продължава финансирането на общинската болница в Златоград, като и за 2022 г. са предвидени 60 000 лв. в т.ч. 30 000 лв. капиталов трансфер и 30 000 лв. субсидия за текуща дейност. В бюджета за 2022 г. са предвидени 6 000 лв. за процедури „Инвитро“, както и 21 720 лв. за ремонтни дейности в сградата на поликлиниката.
Във функция „Социално подпомагане и грижи“ като делегирани от държавата дейности се отчитат разходите на Център за социална рехабилитация и интеграция,  Дневен център за деца и/или възрастни хора с увреждания, Център за обществена подкрепа, както и социалната услуга „Асистентска подкрепа“. С общинско финансиране са предвидени средства за подпомагане издръжката на пенсионерските клубове и НПО – 6 000 лв. Също така са предвидени 11 900 лв. за осигуряване на устойчивост на проект „Нова възможност за младежка заетост“, което включва разходи за заплати и осигурителни вноски за 1 месец на наетите, след приключване на проекта.
Държавното финансиране за функция „Култура, спорт и религиозно дело“ в осигурява  субсидии за  издръжка на 16 субсидирани бройки в читалищата, развиващи дейност на територията на Община Златоград – 197 976 лв. С общинско финансиране се осигуряват средства за спортните бази в общината в т.ч. разходи за персонал, спортен календар – общо 143 800 лв. Предвидени са средства и за подпомагане на спортните клубове в размер на 9 000 лв. За Културния календар на общината са планувани 30 000 лв. 

Г-жа Мангарудова продължи представянето на разходите за втората, заемаща най-висок дял, функция в бюджета - „Жилищно строителство, благоустройство, комунално стопанство и опазване на околната среда“. Разходите отнесени в тази функция включват дейностите в комуналната сфера, благоустрояването, улично осветление, озеленяване, почистването и опазването  на околната среда. Предвидени са бюджетни разходи общо в размер на 4 974 107 лв., в т.ч. за осветление на улици и площади – 236 800 лв., при отчетени разходи за 2021 г.-114 292 лв. (отразено е увеличението на цената за електроенергия),  дейности по чистотата – 762 877 лв., дейности по озеленяване – 94 865 лв. и капиталови разходи за функцията – 3 722 387 лв.
 Г-жа Мангарудова продължи с представяне на Капиталовата програма на Община Златоград за 2022 година. Капиталовата програма за 2022 г. е на обща стойност 5 445 764 лв., като от бюджета на общината ще се финансират капиталови разходи в размер на 4 045 305 лв., а със средства по Оперативни програми на Европейския съюз – 1 400 459 лв. Представи подробно обектите, включени в Капиталовата програма за 2022 г. Започна най-напред с представяне на основните обекти, чието изпълнение  продължава и през 2022 г., след това с основните обекти, изпълнението на които ще стартира през 2022 г., както и обектите с финансиране от безвъзмездна финансова помощ и нов общински дълг, които г-н Янчев представи на по-ранен етап от обсъждането.
Г-жа Мангарудова подчерта, че  представените материали са публикувани като приложения към поканата за публичното обсъждане, а след приемането на бюджета за 2022 г. от Общински съвет Златоград, на официалния сайт на община Златоград, в секция „Бюджет и финанси“ ще бъдат публикувани материалите по отношение на бюджета на Община Златоград за 2022 година и всеки може да се запознае с тях.
Г-н Янчев благодари на г-жа Мангарудова за представянето и даде думата на      г-жа Златка Цекова, за да представи Проекта на годишна програма за управление и разпореждане с имотите – общинска собственост в Община Златоград през 2022 г. Г-жа Цекова представи Програмата за управление и разпореждане с имоти общинска собственост на Община Златоград за 2022 г., като подчерта, че малка част от нея е намерила отражение и в бюджета на общината - приходите от собственост, от концесии и от продажба на общинска собственост.
Г-н Янчев се обърна към присъстващите да задават въпроси, във връзка с представената информация на публичното обсъждане. Тъй като не постъпиха въпроси г-н Янчев закри публичното обсъждане като благодари на всички за отделеното време.
С това публичното обсъждане на проекта на бюджет за 2022 г. приключи.

Изготвил протокола: ………………………

                                     /Аделина Юрукова/

В Общинска администрация Златоград функционира  Система за  управление на качеството и информационната сигурност, в съответствие с изискванията на стандартите ISO 9001:2008 и ISO 27001:2005.

